### Beslutningstema

I denne sag skal Sundhedsudvalget godkende Tønder Kommunes tilsynspolitik for tilbud efter servicelovens §83 efter høring i Ældrerådet og Handicaprådet.

### Sagsfremstilling

Kommunalbestyrelsen skal udarbejde og offentliggøre en tilsynspolitik for tilbud efter Servicelovens § 83, dvs. personlig og praktisk hjælp og madservice til borgere i eget hjem efter reglerne om frit valg af leverandør.

Tilsynspolitikken skal revideres og godkendes mindst én gang årligt i forbindelse med fastlæggelse af serviceniveauet for tilbud efter Servicelovens § 83. Dette sker i forbindelse med godkendelse af kvalitetsstandarderne for madservice og personlig pleje og praktisk hjælp.

Pleje og Omsorg har udarbejdet en tilsynspolitik for Tønder Kommune. Tilsynspolitikken beskriver kommunens procedure for udførelse af tilsyn, og hvordan man følger op på tilsynene og sikrer, at den visiterede hjælp svarer til borgernes behov.

Tilsynene omfatter private og kommunale leverandører af hjemmepleje og madservice.

Tilsynene er baseret på dialog og læring. Der lægges således vægt på, at tilsynene foregår i dialog med alle parter, og at resultatet af tilsynet bidrager til udvikling.

Der er ikke foretaget ændringer i Tilsynspolitikken i forhold til versionen fra 2022. Da Tønder Kommune forventer en frisættelse på ældreområdet, kan det betyde, at der bliver arbejdet anderledes med kvalitetsstandarderne.

Fagchefen for Pleje og Omsorg indstiller, 7. november 2022, pkt. 6:

at Tilsynspolitikken godkendes,

at sagen sendes til høring i Ældrerådet og Handicaprådet, og

at Sundhedsudvalget behandler høringssvarene, og

at sagen sendes videre til Økonomiudvalget og Kommunalbestyrelsen.

Beslutning fra Sundhedsudvalget, 7. november 2022, pkt. 6:

Indstillingen godkendt.

Beslutning fra Ældrerådet, 15. november 2022, pkt. 5:

Ældrerådet har ingen bemærkninger til kvalitetsstandarden.

Beslutning fra Handicaprådet, 22. november 2022, pkt. 6:

Handicaprådet godkender tilsynspolitikken.

### Fagchef for Pleje og Omsorg indstiller,

at Tilsynspolitikken godkendes, og

at Sundhedsudvalget behandler høringssvarene, og

at sagen sendes videre til Økonomiudvalget og Kommunalbestyrelsen.

Beslutning fra Sundhedsudvalget, 5. december 2022, pkt. 7:

Indstillingen anbefales.

Beslutning fra Økonomiudvalget, 15. december 2022, pkt. 17:

Indstillingen anbefales.

### Beslutning

Indstillingen godkendt.